
          BOSNA  I  HERCEGOVINA

FEDERACIJA  BOSNE  I  HERCEGOVINE

                    VRHOVNI SUD

FEDERACIJE  BOSNE  I  HERCEGOVINE

           Broj: 04 0 K 016321 26 Kž 6
           Sarajevo, 07.04.2026. godine

U IME FEDERACIJE BOSNE I HERCEGOVINE!

Vrhovni sud Federacije Bosne i Hercegovine u Sarajevu, u vijeću sastavljenom od sudija Dragana Čorlije kao predsjednika vijeća, Emira Neradina i Sanele Rondić kao članova vijeća, uz učešće zapisničarke Armine Kopić, u krivičnom predmetu protiv optuženog M.B., zbog krivičnih djela Ubistvo iz člana 166. stav 1. u vezi sa članom 28. i krivičnog djela Posjedovanje i omogućavanje uživanja opojnih droga iz člana 239. stav 3., sve u vezi sa članom 54. Krivičnog zakona Federacije Bosne i Hercegovine, odlučujući o žalbama kantonalnog tužitelja iz Zenice i branitelja optuženog M.B., izjavljenim protiv presude Kantonalnog suda u Zenici broj 04 0 K 016321 25 K od 05.11.2025. godine, nakon sjednice vijeća održane dana 07.04.2026. godine, kojoj je prisustvovala federalna tužiteljica Lejla Hasanbegović i optuženi M.B., a u odsustvu uredno obaviještenog branitelja optuženog Admira Smailagaića, advokata iz Travnika, donio je sljedeću:

PRESUDU

Žalbe kantonalnog tužitelja iz Zenice i branitelja optuženog M.B. odbijaju se kao neosnovne, a povodom tih žalbi, po službenoj dužnosti, preinačava se presuda Kantonalnog suda u Zenici broj 04 0 K 016321 25 K od 05.11.2025. godine u odluci o uračunavanju pritvora tako da se optuženom Maksimu Božiću, na osnovu člana 57. Krivičnog zakona Federacije Bosne i Hercegovine u izrečenu jedinstvenu kaznu zatvora u trajanju od 5 (pet) godina i 3 (tri) mjeseca ima uračunati vrijeme provedeno u pritvoru od 06.03.2025. godine, pa do upućivanja na izdržavanje kazne.


U ostalom dijelu prvostepena presuda ostaje neizmijenjena.

Obrazloženje

Presudom Kantonalnog suda u Zenici broj 04 0 K 016321 25 K od 05.11.2025. godine optuženi M.B. oglašen je krivim zbog krivičnih djela Ubistvo iz člana 166. stav 1. u vezi sa članom 28. i krivičnog djela Posjedovanje i omogućavanje uživanja opojnih droga iz člana 239. stav 3., sve u vezi sa članom 54. Krivičnog zakona Federacije Bosne i Hercegovine (KZ FBiH), pa mu je, primjenom navedenih zakonskih odredbi, kao i odredbi članova 42., 43. i 49. KZ FBiH, za krivično djelo Ubistvo iz člana 166. stav 1. u vezi sa članom 28. KZ FBiH utvrđena kazna zatvora u trajanju od 5 (pet) godina, a za krivično djelo Posjedovanje i omogućavanje uživanja opojnih droga iz člana 239. stav 3. KZ FBiH utvrđena kazna zatvora u trajanju od 6 (šest) mjeseci, nakon čega je, primjenom odredbe člana 54. stav 1. i 2. tačka b) KZ FBiH, osuđen na jedinstvenu kaznu zatvora u trajanju od 5 (pet) godina i 3 (tri) mjeseca, u koju se, u skladu sa odredbom člana 57. stav 1. KZ FBiH, uračunava vrijeme koje je optuženi proveo u pritvoru od 06.03.2025. godine pa nadalje. 

Na osnovu člana 202. stav 4. Zakona o krivičnom postupku Federacije Bosne i Hercegovine (ZKP FBiH) optuženi M.B. oslobođen je od dužnosti plaćanja troškova krivičnog postupka i određeno da isti padaju na teret budžetskih sredstava suda, dok je na osnovu člana 78. KZ FBiH optuženom izrečena sigurnosna mjera oduzimanja predmeta i to opojne droge „amfetamin“ u ukupnoj količini 0,602 grama radi uništenja.

Protiv navedene presude žalbe su izjavili kantonalni tužitelj iz Zenice i branitelj optuženog M.B., advokat Admir Smailagić iz Travnika. 

Kantonalni tužitelj je žalbu izjavio zbog odluke o krivičnopravnoj sankciji, s prijedlogom da sud njegovu žalbu uvaži i pobijanu presudu preinači na način da optuženom izrekne strožiju kaznu. 

Branitelj optuženog M.B. žalbu je izjavio zbog bitne povrede odredaba krivičnog postupka, povrede Krivičnog zakona i zbog odluke o krivičnopravnoj sankciji, s tim da iz sadržaja žalbe proizlazi da branitelj osporava prvostepenu presudu i zbog pogrešno i nepotpuno utvrđenog činjeničnog stanja. U žalbi branitelja je istaknut prijedlog da sud njegovu žalbu uvaži i pobijanu presudu preinači na način da optuženog oslobodi od optužbe da je učinio krivična djela za koja je oglašen krivim, da pobijanu presudu preinači na način da optuženom izrekne blažu sankciju ili da pobijanu presudu ukine i predmet vrati prvostepenom sudu na ponovno odlučivanje. 
Dana 30.12.2025. godine branitelj optuženog je dostavio dopunu ranije izjavljene žalbe u kojoj je dodatno obrazložio postojeće žalbene osnove. Kako iz sadržine dostavljene dopune žalbe proizlazi da ona predstavlja objašnjenje navoda žalbe koja je izjavljena u propisanom roku, ista je uzeta u razmatranje. 

Federalna tužiteljica je u svom podnesku broj T04 0 KTŽ 0062886 26 2 od 15.01.2026. godine predložila da se žalba branitelja optuženog izjavljena protiv prvostepene presude uvaži kao djelimično osnovana, pobijana presuda ukine i predmet vrati prvostepenom sudu na ponovno odlučivanje.


Na sjednici vijeća, koja je održana shodno odredbi člana 319. stav 3. ZKP FBiH, federalna tužiteljica je izjavila da ostaje kod svoga izjašnjenja, ali da, ukoliko sud ocijeni da je u odnosu na tačku 2. izreke presuda u dovoljnoj mjeri obrazložena, predlaže da sud odbije žalbu branitelja optuženog kao neosnovanu, dok je optuženi M.B. ostao kod navoda i prijedloga iz podnesene žalbe i dopune žalbe.

 Ovaj sud je pobijanu presudu ispitao u granicama žalbenih navoda i po službenoj dužnosti u smislu odredbe člana 321. ZKP FBiH pa je nakon toga odlučio kao u izreci iz razloga koji slijede:


Branitelj optuženog u žalbi navodi da obrazloženje presude u odnosu na tačku 2. izreke prvostepene presude ne zadovoljava zahtjev savjesne ocjene dokaza u smislu odredbe člana 296. stav 2. ZKP FBiH. S tim u vezi, branitelj je stava da je prvostepeni sud samo konstatirao da je cijenio izvedene dokaze pojedinačno i u međusobnoj vezi, a da nije opisao proces dovođenja tih dokaza u vezu i izveo zaključak da li je neka činjenica dokazana ili ne, da nema rangiranja dokaza u smislu vrijednih ili manje vrijednih i da sud nije po pravilima logike i općeg životnog iskustva utvrdio sve činjenice, bez obzira što je optuženi u prisustvu branitelja priznao izvršenje ovog krivičnog djela, te da je obaveza suda da i priznanje optuženog cijeni po pravilima slobodne ocjene dokaza. Branitelj također smatra da sud mora u najbitnijem iskazati rezultate dokaznih sredstava u odnosu na odlučne činjenice, te analizirati dokaze tako što će dati logičnu i vrijednosnu ocjenu svakog dokaza, što je sud propustio dati u konkretnom slučaju, pa su u presudi izostali razlozi o odlučnim činjenicima i time učinjena bitna povreda odredaba krivičnog postupka iz člana 312. stav 1. tačka k) ZKP FBiH. 

Ovi žalbeni navodi nisu osnovani. 

Uvidom u pobijanu presudu utvrđeno je da je optuženi tačkom 2. izreke oglašen krivim da je u opisano vrijeme i mjesto, prilikom lišenja slobode, suprotno odredbama Zakona o sprečavanju zloupotrebe opojnih droga (koje se određeno navode u izreci presude), svjestan i znajući da se radi o opojnoj drogi, posjedovao smotuljak sa sadržajem praškaste materije mase 0,20 grama, za koju je vještačenjem utvrđeno da sadrži psihoaktivnu komponentnu amfetamin, koja je na Listi tvari i biljaka pod kontrolom, dakle, da je posjedovao opojnu drogu i time počinio krivično djelo Posjedovanje i omogućavanje uživanja opojnih droga iz člana 239. stav 2. KZ FBiH. Razloge za zaključak da je optuženi učinio opisano krivično djelo prvostepeni sud je dao na str. 11., predzadnji i zadnji pasusi presude. Dato obrazloženje u pretposljednjem pasusu na str. 11. presude sadrži ocjenu dokaza koje se odnosi na krivično djelo iz tačke 2. izreke, a to su potvrda PS Visoko o privremenom oduzimanju predmeta broj 08-02-09/1-81/25 od 06.03.2025. godine i vještačenje po vještaku Fikreti Bilajac, na koje se sud pozvao, pri čemu je ukratko iznio šta iz tih dokaza proizlazi, tj. da iz pomenute potvrde o privremenom oduzimanju predmeta proizlazi da je od optuženog prilikom lišenja slobode oduzet jedan PVC smotuljak sa sadržajem bijele praškaste materije koja asocira na opojnu drogu „speed“, neto mase 0,268 grama, a da je vještačenjem po vještaku Fikreti Bilajac utvrđeno da ta materija sadrži psihoaktivnu komponentu „amfetamin“, koja je navedena pod rednim brojem 1. na Listi psihotropnih tvari Tabele 2., „tvari i biljke pod strogom kontrolom“. U nastavku obrazloženja sud je zaključio da su pomenuti dokazi u skladu sa priznanjem optuženog da je učinio predmetno krivično djelo, na osnovu čega je izveo zaključak o dokazanosti izvršenja tog krivičnog djela od strane optuženog. 
Po ocjeni ovog suda, suprotno tvrdnji branitelja optuženog, takvo obrazloženje, iako koncizno, nije ograničeno samo na konstataciju da iz navedenih dokaza proizlazi da je optuženi učinio krivično djelo, nego sadrži opis ocjene dokaza, pozivanje na suštinski sadržaj dokaza, tj. ono što iz njih proizlazi, te logičku i iskustvenu ocjenu da zbog saglasnosti pomenutih dokaza sa „priznanjem“ optuženog da je počinio predmetno krivično djelo, proizlazi zaključak o dokazanosti počinjenja djela iz tačke 2. izreke presude. U narednom pasusu sud daje razloge za zaključak da je optuženi predmetno krivično djelo počinio sa umišljajem. Imajući u vidu prethodno navedeno, slijedi da se ne može prihvatiti žalbeni prigovor branitelja optuženog da je u odnosu na krivično djelo iz tačke 2. izreke presude izostala savjesna ocjena dokaza, kako to propisuje odredba člana 296. stav 2. ZKP FBiH, te da su u odnosu na odlučne činjenice izostali razlozi o njihovoj dokazanosti, zbog čega je ovaj sud stava da, suprotno tvrdnji branitelja optuženog, prvostepeni sud nije učinio bitnu povredu odredaba krivičnog postupka na koju branitelj ukazuje žalbom. 
U odnosu na krivično djelo Ubistvo iz člana 166. stav 1. u vezi sa članom 28. KZ FBiH iz tačke 1. izreke presude, branitelj optuženog navodi da pobijana presuda ne sadrži razloge o odlučnim činjenicama, jer se u obrazloženju paušalno navodi da dokazi izvedeni na glavnom pretresu potvrđuju činjenično stanje iz optužnice i da se u radnjama optuženog stiču bitna obilježja krivičnog djela za koje je oglašen krivim. Obrazlažući svoje tvrdnje, branitelj ukazuje na obavezu suda da savjesno ocijeni svaki dokaz pojedinačno i u vezi sa drugim dokazima, da određeno iznese koje činjenice uzima dokazanim i iz kojih razloga, poziva se na načelo slobodne ocjene dokaza, ističući obavezu suda da opiše proces ocjene dokaza i izvođenja zaključaka, a što smatra da je izostalo u konkretnom slučaju. S tim u vezi branitelj navodi da sud iskaz oštećenog prihvata u bitnom vjerodostojnim, iako nije potkrijepljen relevantnim materijalnim dokazom, da je otac od oštećenog S.S. toga dana do te mjere bio pod uticajem alkohola da nije mogao sina odvesti do zdravstvene ustanove, nego je to učinio bliski srodnik, što po mišljenju branitelja dovodi u pitanje njegovu vjerodostojnost, kao i vjerodostojnost njegovog prepoznavanja na glavnom pretresu, koje je urađeno suprotno odredbi člana 99. stav 3. ZKP FBiH, pa kako taj svjedok nije izvršio radnju prepoznavanja u istrazi, branitelj smatra da njegovo pokazivanje na optuženog kao napadača na glavnom pretresu ne može biti prihvaćeno, jer on ima jasan interes da svjedoči u korist svoga sina. Dalje branitelj ističe da je prvostepeni sud naveo da je poklonio vjeru iskazu oštećenog jer je njegov iskaz bio uvjerljiv, logičan, objektivan i nije imao razloga da daje lažan iskaz, što branitelj osporava, ističući da se preslušavanjem iskaza oštećenog može utvrditi da je njegov iskaz iznimno nesiguran, da on nije siguran u to ko ga je napao, da postoji ljubavni trougao koji je sasvim dovoljan motiv da oštećeni da lažan iskaz, te da je dokazao da je optuženi tokom boravka u KPZ Zenica nekoliko puta izjavio pred svjedocima da je bio primoran da pokaže prstom na optuženog u strahu od osvete kriminalnog miljea iz Visokog kojem je dugovao veću količinu novca. U vezi ocjene iskaza svjedoka oštećenog branitelj postavlja pitanje zašto bi optuženi došao na kućni prag oštećenog, zašto optuženi ne reagira odmah, nego poziva oštećenog da razgovaraju, zašto bi ga napao na kućnom pragu, zašto oštećeni postupa neoprezno i u situaciji kada je optuženi došao ljut, saginje se na kućnom pragu da obuje patike, te tako omogućava optuženom da ga napadne, pri čemu je oštećeni ličnost koja je sebi sposobna pružiti zaštitu, a na glavnom pretresu je, kao i svjedok S.S., odstupio od svog iskaza iz istrage, iako se radi o događaju koji je ostavio dubok memorijski trag. Na kraju, branitelj ukazuje da sud nije izvršio savjesnu ocjenu dokaza u smislu odredbe člana 296. stav 1. ZKP FBiH, te određeno i potpuno naveo koje činjenice i iz kojih razloga nalazi dokazanim, uz naročito obrazloženje protivrječnih dokaza kako to zahtijeva odredba člana 305. stav 7. ZKP FBiH, te da je na taj načni učinio bitne povrede odredaba krivičnog postupka iz člana 312. stav 1. tačka d) i k) ZKP FBiH.
Prethodno istaknute žalbene navode branitelja optuženog ovaj sud ocjenjuje neosnovanim. 
Prije svega je potrebno istaći da branitelj u žalbi ne konkretizira u odnosu na koje odlučne činjenice su izostali razlozi, pa se takvi paušalni žalbeni navodi nisu mogli ni ispitati. 

Nadalje su neosnovanim ocijenjeni žalbeni navodi branitelja optuženog da prvostepeni sud u odnosu na krivično djelo iz tačke 1. izreke samo paušalno navodi da izvedeni dokazi potvrđuju navode iz optuženice i da se u radnjama optuženog stiču obilježja krivično djela za koje je oglašen krivim, a da je propustio da ocjeni dokaze i navede koje činjenica nalazi dokazanim, a koje ne. Suprotno tome, iz obrazloženja pobijane presude proizlazi da je prvostepeni sud sasvim određeno opisao proces ocjene dokaza optužbe (str. 4-10) pojedinačno i u međusobnoj vezi, da je naveo koje odlučne činjenica nalazi dokazanim ovim dokazima, a nakon toga je izvršio i ocjenu dokaza odbrane (str. 10-11) i dao razloge zašto nalazi da dokazi odbrane nisu doveli u sumnju utvrđenje činjenica i okolnosti koje je našao dokazanim prethodno pomenutom ocjenom dokaza optužbe.
Žalbeni navod branitelja optuženog da je sud prihvatio vjerodostojnim iskaz oštećenog M.S., iako njegov iskaz nije potkrijepljen „relevantnim materijalnim dokazom“ nije doveo u pitanje pravilnost utvrđenog činjeničnog stanja. Ovo iz razloga što je sud iskaz svjedoka oštećenog cijenio u vezi sa iskazom njegovog oca, svjedoka S.S., te svjedoka O.K., Š.M. i M. H., pa je izveo zaključak da su iskazi svjedoka očevidaca M.S. i S.S. međusobno saglasni o okolnostima počinjenja djela iz tačke 1. izreke presude, dok su svjedoci Š. (polubrat od optuženog), O.K. i M.H., u svojim iskazima saglasno svjedočili o problemima koje je optuženi imao u vezi u sa M.H., njegovoj ljubomori prema oštećenom koja je i ranije bila uzrok sukobljavanja optuženog i oštećenog, pri čemu je svjedokinja M.H. dodatno svjedočila i o raskidu veze sa optuženim, te o okolnostima kada je optuženi malo prije nego se desio kritični događaj, zatekao oštećenog u njenoj kući u noćnim satima i pozvao da „razriješe račune“ na licu mjesta, što je M.H. spriječila riječima: „Ne možeš se ti pred mojim djetetom tući“, dok se oštećeni uplašio i pravdao optuženom da on nije u ljubavnoj vezi sa M.H., nakon čega je otišao kući. Sud je također našao da tragovi krvi oštećenog pronađeni uviđajem na licu mjesta potkrjepljuju navode svjedoka oštećenog i S.S. o toku događaja na način opisan u tački 1. izreke presude, kao i nalaz i mišljenje vještaka sudske medicine o povredama i sredstvu povređivanja koje je oštećeni kritične prilike zadobio, a što je opet doveo u vezu sa iskazima svjedoka očevidaca da je povrede oštećenom nanio upotrebom noža, te iskazima svjedoka M.H. i Š.M da je optuženi uvijek sa sobom nosio crnu torbicu u kojoj je držao i nož. Imajući u vidu navedeno, tvrdnje branitelja o nepotkrijepljenosti iskaza svjedoka oštećenog ovaj sud nalazi neprihvatljivim. 
Žalbeni navod branitelja optuženog da je svjedok S.S. kritične prilike bio pod uticajem alkohola, da to proizlazi iz okolnosti da nije mogao odvesti povrijeđenog sina do ljekara, pa da sve to dovodi u pitanje vjerodostojnost njegovog iskaza, ovaj sud je ocijenio neprihvatljivim. Ovo iz razloga što je svjedok S.S. u svom iskazu naveo da je kada se desio predmetni događaj on spavao u svojoj kući, da je čuo optuženog kako poziva njegovog sina da izađe iz kuće, da je on na poziv sina koji je govorio: „Ubi me babo, ubi me babo“ ustao i došao do hodnika gdje je zatekao optuženog kojeg je povukao i spriječio u napadu na njegovog sina. Prilikom unakrsnog ispitivanja ovaj svjedok jeste rekao da je liječeni alkoholičar, dok nije ni pitan na okolnost da li je kritične noći bio pod uticajem alkohola, dok se samo na osnovu činjenice da je oštećenog u bolnicu odvezao O.K., inače dajdža od oštećenog koji živi u drugoj polovini iste kuće i kojeg su također probudili povici, na što se branitelj u žalbi poziva, ne može zaključiti da je svjedok S.S. bio pod uticajem alkohola u ranim jutarnjim satima kada se ga probudili povici oštećenog i da je zbog toga upitna vjerodostojnost njegovog iskaza. 

Neprihvatljiv je i žalbeni navod branitelja optuženog da je svjedok S.S. vršio prepoznavanje oštećenog suprotno odredbi člana 99. stav 3. ZKP FBiH, budući da iz obrazloženja pobijane presude i spisa predmeta proizlazi da nije provedeno prepoznavanje, nego je svjedok tokom ispitivanja na glavnom pretresu, na upit predsjednika vijeća da li je optuženi osoba koja je „te večeri bila tu“, odgovorio da jeste. Dakle, ne radi se o prepoznavanju u smislu odredbe člana 99. stav 3. ZKP FBiH, na što se branitelj u žalbi poziva, nego o iskazu tog svjedoka (odgovoru na postavljeno pitanje), zbog čega se prigovori branitelja kojima ukazuje na nepostupanje po odredbi člana 99. stav 3. ZKP FBiH ne može prihvatiti.  
Žalbeni navod branitelja optuženog da iskaz svjedoka S.S. ne može biti prihvaćen vjerodostojnim jer on ima interes da svjedoči u korist svoga sina nije doveo u pitanje pravilnost pobijane presude. Naime, iz obrazloženja pobijane presude proizlazi da je prvostepeni sud u okviru ocjene izvedenih dokaza optužbe našao da je iskaz svjedoka S.S., koji je otac od oštećenog, saglasan sa iskazom oštećenog M.S., a potkrijepljen i iskazom svjedoka O.K. (koji je imao posredna saznanja) u pogledu identiteta počinitelja napada na oštećenog (odbrana optuženog ne spori napad i povrede kod oštećenog, nego identitet učinitelja, odnosno spori da je optuženi to učinio) u kojem je oštećeni zadobio teške tjelesne povrede opisane u izreci presude. Osim toga, okolnost da je svjedok otac od oštećenog sama za sebe ne ukazuje na zainteresovanost svjedoka da „lažno“ identifikuje optuženog kao napadača na njegovog sina, jer u tom pravcu branitelj ne daje nikakve argumente, pa takvi žalbeni navodi branitelja nisu doveli u sumnju vjerodostojnost iskaza ovog svjedoka. 
Tvrdnja branitelja optuženog da je iskaz svjedoka M.S. bio iznimno nesiguran, ne samo da nije potkrijepljena, nego se takav zaključak ne može izvesti na osnovu ocjene iskaza kojeg je ovaj svjedok dao na glavnom pretresu dana 05.08.2024. godine. Naprotiv, ovaj sud nalazi prihvatljivom ocjenu prvostepenog suda da je svjedočenje oštećenog M. bilo detaljno i uvjerljivo, budući da je ovaj svjedok u svome iskazu sasvim određeno opisao predmetni događaj odgovarajući na pitanja stranaka i branitelja, bez dvojbe odgovarao da se ne sjeća onih okolnosti kojih se nije mogao sjetiti, te se određeno izjašnjavao na predočene dijelova iskaza kojeg je dao u  istrazi. Stoga, tvrdnju branitelja optuženog o pokazanoj nesigurnosti u iskazu oštećenog ovaj sud nalazi neprihvatljivom. 
Žalbeni navod branitelja optuženog da postojanje „ljubavnog trougla“ između optuženog, oštećenog i M.H., predstavlja dovoljan motiv za oštećenog da da lažan iskaz nije doveo u pitanje pravilnost pobijene presude. Naime, branitelj se u odnosu na oštećenog uopćeno poziva na motiv za davanja lažnog iskaza, a zanemaruje sasvim određenu ocjenu dokaza izvedenih na glavnom pretresu, u okviru koje je sud iskaz svjedoka oštećenog cijenio na način kako to propisuje odredba člana 296. stav 2. ZKP FBiH. U okviru te ocjene prvostepeni sud je ukazao na saglasnost iskaza svjedoka oštećenog M.S. i njegovog oca S.S. po pitanju identiteta učinitelja i okolnosti izvršenja predmetnog djela, te posredna saznanja ostalih svjedoka (M.H., O.K. i Š.M.) u vezi okolnosti koje predstavljaju kontekst u kojem je došlo do napada na oštećenog, pri čemu se „ljubavni trougao“ i ljubomora optuženog nakon raskida emotivne veze sa M.H., u kojem pravcu je pomenuta svjedokinja dala sasvim određen iskaz, što predstavlja motiv za učinjenje predmetnog krivičnog djela od strane optuženog, koji je i kratko prije kritičnog događaja, kada je zatekao oštećenog u kući M.H., tražio od oštećenog da izađe iz kuće i da se oni „razjasne“, što je spriječila M.H.. Imajući u vidu navedeno, pozivanje na motiv oštećenog da da lažni iskaz (navodni „ljubavni trougao“), samo za sebe ne može dovesti u sumnju vjerodostojnost iskaza svjedoka oštećenog M.S., za kojeg je prvostepeni sud našao da je potkrijepljen drugim dokazima.
Žalbeni navodi branitelja optuženog da je optuženi tokom boravka u KPZ Zenica nekoliko puta izjavio pred svjedocima da je bio primoran da pokaže prstom na optuženog u strahu od osvete kriminalnog miljea iz Visokog, kojem je navodno dugovao veću količinu novca, nisu ničim potkrijepljeni. Branitelj uopće ne navodi ko je „kriminalni milje u Visokom“ i zašto bi njegov interes bio da oštećeni lažno identifikuje optuženog kao osobu koja ga je kritične prilike napala. S druge strane, odbrana je u pravcu dokazivanja ove tvrdnje izvela niz dokaza, iskaza svjedoka koji su iznijeli saznanja da je oštećeni lažno prijavio optuženog da je izvršio predmetno krivično djelo, ali je prvostepeni sud dao sasvim određene razloge zašto nije poklonio vjeru iskazima tih svjedoka (svjedok S.Đ. izjavio da je čuo da je oštećeni lažno svjedočio jer je bio drogiran, a vještačenjem utvrđeno da oštećeni uopće nije konzumirao opojnu drogu, svjedok A.S. izjavio da je oštećeni lažno svjedočio jer je „bio na aparatima“, a sud utvrdio da oštećeni nije davao izjave u bolnici, svjedok S.K. izjavio da je u KPZ Zenica čuo da je oštećeni lažno svjedočio, a to nije prijavio službenicima KPZ-a, niti obrazlaže zašto to nije učinio). Uostalom, svjedoci S.Đ.i A.S. navode sasvim drugi motiv za navodno lažno svjedočenje oštećenog (ne pominju kriminalni milje iz Visokog), pa takvi žalbeni navodi ne dovode u sumnju pravilnost utvrđenog činjeničnog stanja u prvostepenoj presudi. 
Pozivanje branitelja optuženog na iskaz svjedoka A.S., koji je potvrdio da je optuženi u inkriminirano vrijeme bio sa njim u društvu i otišao u džamiju radi obavljanja namaza nije dovelo u pitanje pravilnost pobijane presude. Naime, ovaj svjedok je izjavio da je optuženi bio s njim do „kasno naveče, tačno vrijeme ne znam“ i rekao mu da će nakon toga u džamiju, a krivično djelo za koje je optuženi oglašen krivim se dogodilo u 05,00 sati, tako da ovaj svjedok nije potvrdio da je optuženi bio sa njim u inkriminirano vrijeme, kako to branitelj tvrdi u žalbi. Osim toga, u dijelu u kojem tvrdi da mu je optuženi kada su se vidjeli rekao da on nije „izbo momka“, njegov iskaz u suprotnosti sa nizom dokaza čija vjerodostojnost nije dovedena u sumnju. Slijedom navedenog, i ovaj sud prihvata stav prvostepenog suda da se iz navedenih razloga iskazu svjedoka A.S. ne može pokloniti vjera, zbog čega žalbeni navodi branitelja da iskaz svjedoka A. S. pruža alibi optuženom nije prihvatljiv. 
Žalbeni navod branitelja kojim ukazuje da je svjedok S.K. dao uvjerljiv iskaz u pogledu okolnosti da je oštećeni napadnut od strane kriminalne grupe iz Visokog također ne dovodi u pitanje pravilnost pobijane presude. Suprotno navodima branitelja, ovaj sud nalazi da je iskaz svjedoka S.K. neodređen kada su u pitanju saznanja ovog svjedoka o navodnim prijetnjama oštećenom „grupe iz kriminalnog miljea iz Visokog“ i lažnog prijavljivanja optuženog iz „sigurnosnih razloga“, dok navodi svjedoka S.K. da je čuo optuženog kada je rekao optuženom da je pogriješio i da će „biti zadovoljan sa njegovom izjavom kada dođe na sud“ u suprotnosti sa izjavom koju je oštećeni dao na glavnom pretresu u kojoj navodno izvinjenje optuženom uopće ne pominje, niti su mu pitanja u tom pravcu postavljali branitelj i optuženi tokom unakrsnog ispitivanja. S obzirom na navedeno, prethodni pomenuti žalbeni navodi branitelja nisu doveli u sumnju pravilnost utvrđenog činjeničnog stanja u prvostepenoj presudi. 
Žalbeni navod branitelja kojima ukazuje da pobijana presude ne sadrži ocjenu vjerodostojnosti protivrječnih dokaza ovaj sud nalazi paušalnim jer branitelj ne konkretizira u odnosu na koje protivrječne dokaze je izostala ocjena, pa se takav žalbeni prigovor nije mogao ni ispitati.  

Pravilnost pobijane presude nisu dovela u pitanje ni pitanja koja branitelj postavlja u žalbi, a u kojima se pita zašto bi optuženi došao na kućni prag oštećenog i tu ga napao, zašto optuženi ne reagira odmah, nego poziva oštećenog da razgovaraju i zašto oštećeni postupa neoprezno u situaciji kada je optuženi ljut i saginje se na kućnom pragu da obuje patike, čime omogućava optuženom da ga napadne. Radi se o uopćenim pitanjima o pozadini i motivima pojedinih postupaka optuženog i oštećenog, bez dovođenja konkretnih okolnosti koje nastoji osporiti u vezu sa izvedenim dokazima. Takva uopćena pitanja ne mogu dovesti u sumnju pravilnost utvrđenog činjeničnog stanja iz tačke 1. izreke prvostepene presude, budući da je zaključke o činjenicama prvostepeni sud zasnovao na ocjeni izvedenih dokaza, što je i obrazložio davanjem sasvim određenih razloga za svoje zaključke, koje žalbenim navodima odbrana nije dovela u sumnju.
Žalbeni navod u kojem se branitelj poziva na okolnost da su oštećeni i svjedok S.S. u svojim iskazima odstupili od iskaza iz istrage, iako se radi o događaju koji je ostavio dubok memorijski trag, ocijenjeni su paušalnim jer branitelj ne konkretizira odstupanje u iskazima svjedoka na koje se poziva u žalbi, pa takvi žalbeni navodi nisu mogli biti razmotreni. 

Branitelj optuženog u žalbi ističe da objektivni dokazi izvedeni tokom postupka nemaju takvu snagu da bi potkrijepili iskaze svjedoka, tj. subjektivne dokaze, na kojima se zasniva pobijana presuda. S tim vezi branitelj osporava nalaz i mišljenje vještaka sudske medicine dr. Sabihe Brkić-Silajdžić navodima da su, suprotno stavu ovog vještaka, povrede kod oštećenog u suprotnosti sa tokom događaja kojeg je opisao oštećeni, budući da je „mogućnost koju ovaj vještak ostavlja nedostatna da bi se utvrdila krivična odgovornost optuženog“. S tim u vezi branitelj smatra da je sud trebao kod postojanja sumnje u pogledu utvrđivanja činjenica da donese odluku kojom se ide u prilog optuženom, a ne oštećenom, kako je učinio u konkretnom slučaju. Međutim, branitelj u žalbi nije konkretizirao koje povrede oštećenog i iz kojih razloga smatra da su one u suprotnosti sa tokom događaja prema iskazu oštećenog, niti konkretizira mogućnost koju „vještak dozvoljava“ i u vezi koje sud „ide u prilog optuženom“, a na što se poziva žalbi, pa takvi žalbeni navodi kao paušalni nisu mogli biti ispitani. 
Žalbeni navod branitelja optuženog da nije argumentiran zaključak prvostepenog suda da je optuženi nakon izvršenja krivičnog djela odbacio torbicu zajedno sa nožem, da se ne zasniva na konkretno utvrđenoj činjenici, niti na izvedenom dokazu, te da je zbog toga nedopustiv, ovaj sud nalazi neosnovanim. Naime, u obrazloženju pobijane presude na str. 9. prvostepeni sud je dao razloge za zaključak da je optuženi imao podesno sredstvo za izvršenje krivičnog djela, pri čemu se pozvao na iskaze svjedoka M.S., M.H. i Š.M., koji su potvrdili da je optuženi sa sobom nosio crnu torbicu u kojoj se nalazio nož, dok takva torbica nije pronađena kod optuženog prilikom lišenja slobode, pa sud zaključuje da ju je optuženi do momenta lišenja slobode odbacio zajedno sa nožem. Kako se, dakle, osporeni zaključak suda zasniva na činjenicama utvrđenim ocjenom iskaza ispitanih svjedoka, žalbeni navod branitelja da taj konkretni zaključak suda nije argumentiran i da se na zasniva na konkretno utvrđenim činjenicama i dokazima, pokazuje se neosnovanim. 
Bez osnova su i žalbeni navodi branitelja optuženog kojima ukazuje da vještak Alma Ušanović Bešlić tokom ispitivanja nije mogla tačno odgovoriti na pitanje da li bi tragovi krvi oštećenog morali biti pronađeni kod optuženog, jer bi za davanje odgovora morala znati tačnu dinamiku cijelog događaja, dok sud, bez obzira na takvo izjašnjenje vještaka, izvodi zaključak da se krv nije morala prenijeti na napadača tokom napada. Ovo iz razloga što je prvostepeni sud na str. 9. obrazloženja pobijane presude naveo da je, bez obzira na odgovor vještaka Alme Ušanović Bešlić, na osnovu utvrđene dinamike događaja i načina nanošenja povrede (ubodi u leđa i prsa u kratkom vremenskom periodu i to direktno i koso višekratno djelovanje šiljka oštrice), zaključio da se krv oštećenog nije morala prenijeti na odjeću napadača. Za svoj zaključak prvostepeni sud je dao sasvim određene razloge, pozivajući se na dinamiku i okolnosti izvršenja krivičnog djela, pri čemu je uzeo u obzir i izjašnjenje vještaka, a te razloge ne može dovesti u sumnju pozivanje branitelja na okolnost da je vještak rekao da se (zbog toga što mu nije poznata tačna dinamika događaja), ne može izjasniti po pitanju da li su tragovi krvi morali biti i na učinitelju. Pri tome se ne može prihvatiti ni tvrdnja branitelja optuženog da iz okolnosti da oštećeni nije okretao leđa optuženom, nego sa samo sageo da obuje patike kada mu je optuženi zadao udarce nožem opisane u izreci presude, te okolnosti da su u hodniku gdje se to dešavalo pronađeni tragovi krvi, proizlazi da su se tragovi krvi morali prenijeti i na odjeću optuženog, budući da iz tih okolnosti ne proizlazi nužno zaključak na koji branitelj ukazuje žalbom. 
Branitelj optuženog u žalbi navodi da u ovoj pravnoj stvari postoji sumnja da je optuženi učinio krivično djelo i da je slijedom toga sud trebao primijeniti institut in dubio pro reo. Pri tome branitelj ukazuje na „kontradiktornost i nelogičnost iskaza oštećenog“ koji „ima pravni interes da davanjem subjektivnog iskaza sebe dovede u povoljan procesni položaj“. 

Ni ovi žalbeni navodi nisu doveli i pitanje pravilnost pobijane presude. 

Iz obrazloženja pobijana presude proizlazi da je prvostepeni sud ocjenom izvedenih dokaza optužbe i odbrane, koju je obrazložio na str. 4-11. pobijane presude, našao dokazanim da je optuženi učinio krivično djelo iz tačke 1. izreke presude, te da sud nije imao nikakve sumnje u tom pravcu da bi uopće došla u obzir primjena odredbe člana 3. stav 2. ZKP FBiH (in dubio pro reo), koju bi presudom riješio na način koji je povoljniji za optuženog. Paušalnim pozivanjem na kontradiktornosti i nelogičnosti iskaza oštećenog, bez konkretizacije u čemu se takvi nedostaci iskaza sastoje, te uopćenim pozivanjem na interes oštećenog da sebe dovode u povoljan procesni položaj, bez konkretizacije šta za pomenutog svjedoka predstavlja „povoljan procesni položaj“, pravilnost zaključaka prvostepenog suda nije dovedena u pitanje. Slijedom navedenog, neprihvatljivim se pokazuju žalbeni navodi branitelja optuženog o neophodnosti primjene instituta in dubio pro reo u konkretnom slučaju. 
Osporavajući odluku o krivičnopravnoj sankciji, kantonalni tužitelj u žalbi navodi da prilikom odmjeravanja kazne sud nije u dovoljnoj mjeri cijenio raniju osuđivanost optuženog, budući da se radi o povratniku u vršenju krivičnih djela, koji je osuđivan za krivična djela sa elementima nasilja i to presudom Suda Bosne i Hercegovine zbog krivičnog djela Terorizam iz člana 201. stav 4. u vezi sa stavom 1. i članom 29. Krivičnog zakona Bosne i Hercegovine na kaznu zatvora u trajanju od četiri godine, te presudom Okružnog suda u Bijeljini zbog krivičnog djela Razbojništvo iz člana 233. stav 2. u vezi sa članom 24. stav 2. i članom 20. Krivičnog zakonika Republike Srpske na jedinstvenu kaznu zatvora u trajanju od četiri godine i tri mjeseca, kao i da je više puta osuđivan u Austriji zbog raznih krivičnih djela. Pored navedenog, kantonalni tužitelj smatra da je prvostepeni sud propustio da cijeni u dovoljnoj mjeri kao otežavajuću okolnost pokazanu upornost optuženog prilikom učinjenja krivičnog djela iz tačke 1. izreke i da je tom prilikom oštećeni zadobio tjelesne povrede (tri povrede u predjelu grudnog koša i dvije povrede u predjelu glave i ruku) zbog kojih je obilno krvario. 
Odluku o krivičnopravnoj sankciji branitelj optuženog osporava navodima da je prvostepeni sud propustio da cijeni niz olakšavajućih okolnosti i to činjenicu da je optuženi sarađivao u istrazi, što proizlazi iz potvrde o privremenom oduzimanju predmeta od 06.03.2025. godine prema kojoj je optuženi dobrovoljno predao tražene predmete, kao i da je prvostepeni sud pogrešno primijenio odredbe o izricanju jedinstvene kazne zatvora, čijom adekvatnom primjenom je sud mogao izreći blažu kaznu. Branitelj optuženog također u žalbi ukazuje da bi se svrha kažnjavanja mogla postići blažom kaznom. 

Nisu osnovani žalbeni prigovori kantonalnog tužitelja, niti žalbeni prigovori branitelja optuženog. 

Iz obrazloženja pobijane presude proizlazi da je prilikom odmjeravanja kazne optuženom sud odmjerio kaznu u granicama koje propisuje zakon, pri čemu je uzeo u obzir kao otežavajuću okolnost raniju osuđivanost optuženog na koju se u žalbi poziva i kantonalni tužitelj, s tim da je sud zaključio da se radi o općem povratu u vršenju krivičnih djela, koja uključuju elemente nasilja. Kao otežavajuću okolnost sud je uzeo u obzir i težinu krivičnog djela koju je utvrdio s obzirom na posljedice koje su nastupile za oštećenog, koje se ogledaju u povredama koje je oštećeni zadobio, a koje su opisne u tački 1. izreke presude, dok je kao olakšavajuću okolnost uzeo u obzir da je krivično djelo iz tačke 1. izreke presude ostalo u pokušaju. Dakle, prvostepeni sud je prilikom odmjeravanja kazne uzeo u obzir otežavajuće okolnosti na koje kantonalni tužitelj ukazuje u žalbi (brojnost i težinu povreda koje je zadobio oštećeni, kao i upornost u učinjenju krivičnog djela koja se zasniva na brojnosti povreda), pa s obzirom da je pored otežavajućih prvostepeni sud uzeo u obzir i olakšavajuću okolnost (krivično djelo ostalo u pokušaju), koju kantonalni tužitelj ne osporava, ovaj sud zaključuje da je kazna zatvora utvrđena za krivično djelo iz tačke 1. izreke (u visini propisanog posebnog minimuma) pravilno odmjerena, zbog čega su suprotni žalbeni navodi kantonalnog tužitelja pokazuju neosnovanim. 
Bez osnova su i žalbeni navodi branitelja optuženog da je sud trebao optuženom kao olakšavajuću okolnost uzet u obzir da je u toku istrage sarađivao jer je dobrovoljno predao privremeno oduzete predmete (prema potvrdi o privremenom oduzimanju predmeta od 06.03.2022. godine). Ovo iz razloga što iz pomenute potvrde o privremenom oduzimanju predmeta proizlazi da su predmeti koji mogu poslužiti kao dokaz u krivičnom postupku od optuženog privremeno oduzeti bez naredbe suda, zbog postojanja opasnosti od odlaganja (član 80. stav 1. ZKP FBiH), a da se optuženi tom prilikom nije izričito usprotivio oduzimanju tih predmeta, pa slijedi da se ne radi o „dobrovoljnoj predaji predmeta“, na koju se poziva branitelj, dok okolnost da se optuženi nije izričito usprotivio privremenom oduzimanju predmeta bez naredbe, sama za sebe, ne predstavlja ponašanje optuženog nakon izvršenog krivičnog djela koje bi imalo značaj olakšavajuće okolnosti prilikom odmjeravanja kazne. 
Žalbeni navod branitelja optuženog kojim osporava odluku o krivičnopravnoj sankciji koja je izrečena optuženom, isticanjem pogrešne primjene odredbe o izricanju jedinstvene kazne i da se njenom adekvatnom primjenom mogla izreći i blaža kazna, također su bez osnova, budući da branitelj optuženog u žalbi ne navodi niti jedan konkretan razlog zašto smatra da se trebala optuženom izreći blaža jedinstvena kazna, a iz pobijane presude proizlazi da je sud jedinstvenu kaznu zatvora, u situaciji kada su utvrđene otežavajuće i olakšavajuće okolnosti (navedene u obrazloženju), odmjerio na sredini raspona kazne koji mu je stajao na raspolaganju s obzirom na utvrđene kazne za pojedina krivična djela i pravilo o odmjeravanju jedinstvene kazne za krivična djela u sticaju iz člana 54. stav 1. KZ FBiH. Pored toga, suprotno tvrdnji branitelja optuženog, s obzirom na utvrđene okolnosti koje utiču da kazna bude manja ili veća u konkretnom slučaju u odnosu na krivična djela iz tački 1. i 2. izreke (ranija osuđivanost optuženog, težina krivičnog djela s obzirom brojnost i težinu povreda koje je zadobio oštećeni, te okolnosti da je krivično djelo iz tačke 1, izreke ostalo u pokušaju, a krivično djelo iz tačke 2. izreke je optuženi priznao tokom krivičnog postupka), ovaj sud je stava da se svrha kažnjavanja iz člana 42. KZ FBiH ne bi mogla postići izricanjem kazne blaže od izrečene.  
Međutim, po nalaženju ovog suda, odlukom prvostepenog suda o uračunavanju pritvora u izrečenu kaznu zatvora, povrijeđen je Krivični zakon na štetu optuženog, u smislu odredbe člana 313. stav 1. tačka f) ZKP FBiH, na koju povredu ovaj sud pazi po službenoj dužnosti, u smislu člana 321. ZKP FBiH. Naime, prvostepenom presudom je određeno da se optuženom u izrečenu kaznu zatvora, na osnovu člana 57. KZ FBiH uračunava vrijeme provedeno u pritvoru od 06.03.2025. godine pa nadalje. Međutim, kako u smislu člana 152. stav 6. ZKP FBiH pritvor nakon izricanja presude može trajati najduže do upućivanja na izdržavanje kazne, ovaj sud je preinačio prvostepenu presudu u dijelu odluke o uračunavanju pritvora, na način što je optuženom na osnovu člana 57. stav 1. KZ FBiH, u izrečenu kaznu zatvora uračunato vrijeme provedeno u pritvoru od 06.03.2025. godine pa do upućivanja na izdržavanje kazne.

Iz navedenih razloga, a na osnovu člana 329. stav 1. ZKP FBiH, odlučeno je kao u izreci ove presude. 

             Zapisničarka                                                                                   Predsjednik vijeća    

        Armina Kopić, s.r.


                                             Dragan Čorlija, s.r. 

